CELEX: 32012D0116
Language: el
Date: 2012-02-22 00:00:00
Title: 2012/116/ΕΕ: Εκτελεστική απόφαση της Επιτροπής, της 22ας Φεβρουαρίου 2012 , με την οποία επιτρέπεται προσωρινά η εμπορία ορισμένων σπόρων του είδους Triticum durum Desf. που ανήκουν στην ποικιλία Marialva και δεν πληρούν τις απαιτήσεις της οδηγίας 66/402/ΕΟΚ του Συμβουλίου όσον αφορά τη μέγιστη περιεκτικότητα των σπόρων σιτηρών προς σπορά ( Triticum aestivum L.) [κοινοποιηθείσα υπό τον αριθμό Ε(2012) 1114]

24.2.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 52/26
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 22ας Φεβρουαρίου 2012
   με την οποία επιτρέπεται προσωρινά η εμπορία ορισμένων σπόρων του είδους Triticum durum Desf. που ανήκουν στην ποικιλία Marialva και δεν πληρούν τις απαιτήσεις της οδηγίας 66/402/ΕΟΚ του Συμβουλίου όσον αφορά τη μέγιστη περιεκτικότητα των σπόρων σιτηρών προς σπορά (Triticum aestivum L.)
   [κοινοποιηθείσα υπό τον αριθμό Ε(2012) 1114]
   (2012/116/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά (1), και συγκεκριμένα το άρθρο 17 παράγραφος 1,
   Εκτιμώντας τα ακόλουθα:
   
               (1)
            
            
               Στην Πορτογαλία η ποσότητα των διαθέσιμων σπόρων σκληρών σιτηρών προς σπορά (Triticum durum Desf.) της κατηγορίας «πιστοποιημένος σπόρος προς σπορά», δεύτερης γενιάς, της ποικιλίας Marialva, που είναι κατάλληλη για τις εθνικές περιβαλλοντικές συνθήκες και πληροί τις απαιτήσεις της οδηγίας 66/402/ΕΟΚ σχετικά με τη μέγιστη περιεκτικότητα σπόρων σιτηρών προς σπορά (Triticum aestivum L.) είναι ανεπαρκής και, επομένως, ακατάλληλη για να ανταποκριθεί στις ανάγκες του εν λόγω κράτους μέλους.
            
         
               (2)
            
            
               Η ζήτηση για τον εν λόγω σπόρο προς σπορά δεν δύναται να ικανοποιηθεί με σπόρο από άλλα κράτη μέλη ή από τρίτες χώρες που να πληροί όλες τις απαιτήσεις που προβλέπονται στην οδηγία 66/402/ΕΟΚ.
            
         
               (3)
            
            
               Κατά συνέπεια, θα πρέπει να επιτραπεί στην Πορτογαλία να χορηγεί άδεια εμπορίας σπόρων προς σπορά της ίδιας ποικιλίας που υπάγονται σε λιγότερο αυστηρές απαιτήσεις από εκείνες που εφαρμόζονται στον πιστοποιημένο σπόρο προς σπορά, δεύτερης γενιάς, για περίοδο που λήγει στις 29 Φεβρουαρίου 2012 και για μέγιστη ποσότητα μέχρι 130 τόνους.
            
         
               (4)
            
            
               Επιπροσθέτως, πρέπει να δοθεί άδεια σε άλλα κράτη μέλη, που είναι σε θέση να προμηθεύσουν την Πορτογαλία με σπόρους προς σπορά της εν λόγω ποικιλίας, είτε αυτοί συγκομίστηκαν σε κράτος μέλος είτε σε τρίτη χώρα, να επιτρέψουν την εμπορία τέτοιων σπόρων προς σπορά.
            
         
               (5)
            
            
               Είναι σκόπιμο η Πορτογαλία να ενεργήσει ως συντονιστής ώστε να εξασφαλιστεί ότι η συνολική ποσότητα των σπόρων προς σπορά για την οποία χορηγείται άδεια σύμφωνα με την παρούσα απόφαση δεν υπερβαίνει την ανώτατη ποσότητα που προβλέπεται από την παρούσα απόφαση.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Επιτρέπεται η εμπορία στην Ένωση σπόρων σκληρών σιτηρών προς σπορά (Triticum durum Desf.) της κατηγορίας «πιστοποιημένος σπόρος προς σπορά», δεύτερης γενιάς, της ποικιλίας Marialva, η οποία δεν πληροί τις απαιτήσεις που ορίζονται στο σημείο 2A του παραρτήματος II της οδηγίας 66/402/ΕΟΚ όσον αφορά τη μέγιστη περιεκτικότητα των σπόρων σιτηρών προς σπορά (Triticum aestivum L.).
   Ωστόσο, η μέγιστη περιεκτικότητα των σπόρων σιτηρών προς σπορά (Triticum aestivum L.) που επιτρέπεται στους σπόρους σκληρών σιτηρών προς σπορά (Triticum durum Desf.) και προσδιορίζονται στο πρώτο εδάφιο είναι 45 σπόροι προς σπορά σ’ ένα δείγμα βάρους προβλεπόμενο στο παράρτημα III στήλη 4 της οδηγίας 66/402/ΕΟΚ.
   Η εν λόγω άδεια χορηγείται για συνολική ποσότητα μέχρι 130 τόνους και για περίοδο που λήγει στις 29 Φεβρουαρίου 2012.
   2.   Επιπλέον της τήρησης των απαιτήσεων επισήμανσης της οδηγίας 66/402/ΕΟΚ, η επίσημη ετικέτα αναφέρει ότι ο σπόρος προς σπορά δεν πληροί τις απαιτήσεις του σημείου 2Α του παραρτήματος II της εν λόγω οδηγίας όσον αφορά τη μέγιστη περιεκτικότητα των σπόρων σιτηρών προς σπορά (Triticum aestivum L.).
   Άρθρο 2
   1.   Κάθε προμηθευτής σπόρων προς σπορά που επιθυμεί να διαθέσει στην αγορά τους σπόρους που αναφέρονται στο άρθρο 1 υποβάλλει αίτηση για χορήγηση άδειας στο κράτος μέλος στο οποίο εδρεύει ή στο οποίο πραγματοποιεί εισαγωγές. Στην αίτηση προσδιορίζεται η ποσότητα των σπόρων που ο προμηθευτής επιθυμεί να διαθέσει στην αγορά.
   2.   Το οικείο κράτος μέλος χορηγεί στον προμηθευτή την άδεια να διαθέσει τους σπόρους, όπως αναφέρεται στο άρθρο 1, στην αγορά, εκτός εάν:
   
               α)
            
            
               υπάρχουν επαρκείς αποδείξεις με βάση τις οποίες αμφισβητείται η ικανότητα του προμηθευτή να διαθέσει στην αγορά την ποσότητα των σπόρων προς σπορά για την οποία υπέβαλε αίτηση χορήγησης άδειας·
            
         
               β)
            
            
               λαμβάνοντας υπόψη τις πληροφορίες που παρέχονται από το κράτος μέλος- συντονιστή σύμφωνα με τα όσα αναφέρονται στο τρίτο εδάφιο του άρθρου 3, η χορήγηση της άδειας θα είχε ως αποτέλεσμα την υπέρβαση της μέγιστης συνολικής ποσότητας σπόρων που αναφέρεται στο άρθρο 1 παράγραφος 1.
            
         Όσον αφορά το στοιχείο β), σε περίπτωση που η μέγιστη συνολική ποσότητα επιτρέπει τη χορήγηση άδειας για μέρος μόνο της ποσότητας που προσδιορίζεται στην αίτηση, το οικείο κράτος μέλος μπορεί να χορηγήσει άδεια στον προμηθευτή για τη διάθεση μικρότερης ποσότητας στην αγορά.
   Άρθρο 3
   Τα κράτη μέλη συνεργάζονται σε διοικητικό επίπεδο για την εφαρμογή της παρούσας απόφασης.
   Η Πορτογαλία ενεργεί ως κράτος μέλος-συντονιστής, προκειμένου να διασφαλιστεί ότι η ποσότητα των σπόρων προς σπορά που θα εγκρίνεται για διάθεση στην αγορά της Ένωσης από τα κράτη μέλη, σύμφωνα με την παρούσα απόφαση, δεν θα υπερβεί τη μέγιστη συνολική ποσότητα σπόρων που αναφέρεται στο άρθρο 1 παράγραφος 1.
   Κάθε κράτος μέλος που λαμβάνει αίτηση σύμφωνα με το άρθρο 2 κοινοποιεί αμέσως στο κράτος μέλος-συντονιστή την ποσότητα που καλύπτεται από την αίτηση. Το κράτος μέλος-συντονιστής ενημερώνει αμέσως το κράτος μέλος από το οποίο έλαβε την κοινοποίηση σχετικά με το εάν η χορήγηση άδειας θα έχει ως αποτέλεσμα την υπέρβαση της μέγιστης ποσότητας.
   Άρθρο 4
   Τα κράτη μέλη κοινοποιούν αμέσως στην Επιτροπή και στα άλλα κράτη μέλη τις ποσότητες για τις οποίες χορήγησαν άδεια εμπορίας σύμφωνα με την παρούσα απόφαση.
   Άρθρο 5
   Η παρούσα απόφαση απευθύνεται στα κράτη μέλη.
   
      Βρυξέλλες, 22 Φεβρουαρίου 2012.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  EE 125 της 11.7.1966, σ. 2309/66.